
Vedr.:
Udkast til erklæring fra Det Europæiske Råd om strafferetlige sanktioner

1.
EU's strategi mod spredning af masseødelæggelsesvåben, som Det Europæiske Råd vedtog den 12. december 2003, indeholder i kapitel III, punkt 6, et tilsagn fra medlemsstaterne om at vedtage fælles politikker vedrørende strafferetlige sanktioner over for ulovlig eksport, mæg​lervirksomhed og smugling i forbindelse med materiale til fremstilling af masseødelæggelses​våben.

2.
Den 27. januar 2004 havde PSC en første drøftelse af de fælles politikker vedrørende straffe​retlige sanktioner i forbindelse med materiale til fremstilling af masseødelæggelsesvåben, li​gesom den drøftede, hvordan man bedst kommer videre.

3.
Efter gennemgang af et optionspapir, som var udarbejdet af den højtstående repræsentants personlige repræsentant vedrørende ikke-spredning af masseødelæggelsesvåben, gik Den Udenrigs- og Sikkerhedspolitiske Komité ind for at lade Det Europæiske Råd vedtage en tekst.

4.
PSC nåede på møderne den 3. og den 8. juni 2004 til enighed om et udkast til erklæring fra Det Europæiske Råd om strafferetlige sanktioner.

5.
På baggrund heraf opfordres Coreper til at henstille til Rådet, at det forelægger udkastet til erklæring i bilaget for Det Europæiske Råd med henblik på vedtagelse.

________________________

BILAG
UDKAST TIL ERKLÆRING FRA DET EUROPÆISKE RÅD 

OM STRAFFERETLIGE SANKTIONER
Det Europæiske Råd udtrykker tilfredshed med, at FN's Sikkerhedsråd for nylig har vedtaget reso​lution 1540 (2004) om ikke-spredning af masseødelæggelsesvåben. På baggrund af resolutionen, der indtrængende opfordrer alle stater til at indføre og håndhæve effektive foranstaltninger til at hindre spredning af masseødelæggelsesvåben og disses fremføringsmidler, blandt andet ved at etablere relevant kontrol med relaterede materiale og indføre passende sanktioner for overtrædelse af foranstaltningerne, erindrer Det Europæiske Råd om det tilsagn, medlemsstaterne har givet i EU's strategi mod spredning af masseødelæggelsesvåben, der blev vedtaget den 12. december 2003, om at vedtage fælles politikker vedrørende strafferetlige sanktioner over for ulovlig eksport, mægler​virksomhed og smugling i forbindelse med materiale til fremstilling af masseødelæggelsesvåben.

Det Europæiske Råd opfordrer med henblik herpå Rådets relevante organer til at tage de relevante politiske og retlige instrumenter op til revision, herunder eventuelle foranstaltninger inden for ram​merne af retlige og indre anliggender, der vil kunne fremme vedtagelsen af konkrete skridt hen imod dette mål.

Rådets organer bør navnlig overveje, hvilke foranstaltninger der skal træffes for mere effektivt at hindre spredning af følsomme varer og teknologier. De bør også evaluere de sanktioner, der allerede findes i medfør af medlemsstaternes love eller andre forskrifter, og eventuelt fremsætte henstillinger om deres indbyrdes tilpasning.

Det Europæiske Råd opfordrer Rådet til at aflægge rapport om dette spørgsmål inden Det Europæi​ske Råds møde i december.

________________________

